Noen har planter i senga, mens andre selger stiklinger til nærmere tusenlappen.

Grønne planter er i vinden som aldri før. Folk drar kortet til flere tusen kroner på planteforretninger, sjeldne stiklinger byttes på plantetreff og noen klarer ikke gå forbi en blomsterbutikk uten å kjøpe med seg noe hjem. Hvordan ble vi så hekta?

– Grønne planter er blitt en del av interiøret, som en pyntegjenstand, sier Karin Haggärde til P3.no, og forklarer hvordan man best mulig tar vare på dem.

Mange nordmenn har altså omfavnet planter som lidenskap og hobby, og vi var dermed nysgjerrige på hvordan det ser ut i Norges grønne hjem.

På Instagram søkte vi folk som har grønne fingre for å finne Norges råeste hjemmeoase. Til sammen fikk vi over 1000 kommentarer, og mange kontaktet oss på både Instagram og e-post.

Nå har vi samlet noen av de kuleste plantehjemmene.

Hvilken er din favoritt?

🎋Når planten får hedersplassen i senga🎋

👨 Navn: Christer Skogland (27)

🏠Bosted: Haugesund

📱 Instagram: @plantegutt1

🌿 Antall planter: Mellom 90 og 100

– Jeg har sikkert plass til 200 planter til, men folk må få lov til å sitte når de er på besøk, ler Skogland.

– Dessuten må man ha en plass og sove også.

– Så du har plantene med deg i senga?

– Ikke på natta når jeg sover, men på dagen står det en plante i senga mi!

GODT PLASSERT: Fredslilje Sebastiano trenger godt med lys, og plasseres dermed i senga.

I senga får Skoglands Fredslilje nemlig best lys.

– Det er mye overskyet på Vestlandet, så da må de plasseres etter lysforholdene, som foreløpig er best i senga.

HØY: Skogland er veldig begeistret over plantene sine.

Christer bestemte seg for å lage en skikkelig hjemmeoase etter han fikk en innflytningsgave av farmoren sin.

– Hun kjøpte en lilje til meg i innflytningsgave og etter det gikk det til helvete, ler Skogland.

HENGEPLANTE: En Crassula Rupestris som Skogland humoristisk liker å kalle Kebab-busk.

Det er kun ett og et halvt år siden. Interessen for planter har med andre ord eksplodert.

– Jeg hadde visst en skjult interesse! Men jeg har alltid vært glad i natur og å være ute i frisk luft. Så når leiligheten var stor nok til å skape en liten urban jungel, gjorde jeg det.

– Hvorfor er du så glad i planter?

– Det skaper en sykt digg atmosfære inne og er veldig stressreduserende. Det er terapi, rett og slett.



🌿Ble del av mikrosubkultur med sjeldne planter🌿

👩 Navn: Anne-Linn Antoanette Kristiansen (36).

🏠 Bosted: Fra Skien, bor i Oslo.

📱 Instagram: @annelinnpin

🌿 Antall planter: Det går ikke an å telle!

GRØNT: Hjemme hos Kristiansen florerer det av grønne skapninger.

– Det er en klisjé, men det hele begynte med at jeg ble veldig fascinert av Monstera. Jeg kjøpte én. Og så kjøpte jeg to, og enda en. Så fikk jeg helt dilla!

Kristiansen forteller at hun aldri klarer å gjøre noe halvveis.

– Det har ført til at om jeg liker en plante må jeg alltid ha to av den.

– Nå har jeg hele åtte Monstera-planter, ler hun.

UVANLIG: Kristiansen har gjort hobby på å finne de mest uvanlige plantene.

Etter å ha blitt en hardbarka planteentusiast går Kristiansen nå målrettet for mer uvanlige planter.

– Jo vanskeligere de er å få tak i, jo bedre. Vi er faktisk et lite nisjemiljø på Instagram som er glad i sjeldne planter. Her hjelper vi hverandre med råd og tips.

– Det er altså litt status å ha de ulike plantene. Å lete og jakte ligger det mye spenning i.

DEL AV INTERIØRET: Så langt øyet kan se finnes det planter, både i spisestue, kjøkken og stue.

Man blir ordentlig besatt, beskriver Kristiansen. Hun drar på flere stiklingtreff, og den lille subkulturen møtes for å hente inn flere stiklinger.

– En venninne av meg dro til Sverige med to andre plantenerder hun aldri hadde møtt, bare for å bytte stiklinger!

SJELDNE: Dette er noen av Kristiansens mest uvanlige planter. Til venstre en bitte liten Philodendron florida ghost, og til høyre, en Syngonium podophyllum variegata.

Det er om å gjøre å finne stiklinger fra de mest sjeldne plantene. Videre har det blitt en trend å selge stiklinger for flere hundre kroner på Finn.no og Tise, så flere kan få tak i de sjeldne plantene.

– Jeg får omtrent ti mail om dagen om folk som vil kjøpe stiklinger!

Kristiansen beskriver at man nesten er avhengig av å selge stiklinger for å gjøre opp for alle de dyre plantene man kjøper. Uvanlige stiklinger kan fort gå for 800 kroner.

SER DOBBELT: Kristiansen kjøper ofte samme planter to ganger om hun finner en hun liker.

– Folk blir litt irritert på at det er så dyrt, men man må nesten ta den prisen fordi planten stiklingen kom fra var såpass dyr i utgangspunktet. Planter er rett og slett en veldig dyr hobby, sier hun.

🌴50 planter på 10 kvadratmeter🌴

👩 Navn: Samielle Støyl (22)

🏠 Bosted: Drammen

📱 Instagram: @_samielle

🌿 Antall planter: 50 akkurat nå, noen har nemlig strøket med over vinteren.

OVERFLOD: Samielle Støyl har mange planter på liten plass.

Som hos flere planteentusiaster startet det hele med en Monstera.

– Jeg ble overrasket over hvor lenge jeg holdt den i live, sier Samielle Støyl (22).

Så tok det helt av. Etter noen få måneder hadde Støyl over 70 planter på soverommet.

STOLT: Støyl kjøpte bare flere og flere planter da hun først klarte å ta vare på sin første Monstera.

Støyl bor nemlig hjemme hos foreldrene sine i Drammen, og har på sitt 10 kvadratmeter store rom lagd sin egen lille jungel.

– Plutselig ble hele rommet grønt, ler Støyl.

INNREDNING: Er dette et av Norges mest plantefylte soverom?

– Jeg trives veldig med det, og føler meg nærmere naturen. Det hele har en beroligende effekt, og fungerer som terapi. Jeg koser meg når jeg vanner og steller, ser på at de vokser. Det er nesten som når du tar av sminke om kvelden: Det føles som litt kvalitetstid for deg selv.

– Litt som «mindfulness»!

– Har du noen sjeldne planter?

STOLT: Støyl har en hvit Monstera hun er veldig stolt av.

– Jeg har en Monstera variegata, som har hvite flekker på grunn av en genmutasjon. Den vokser tregere enn en vanlig Monstera fordi de hvite flekkene gjør at planten ikke tar til å seg like mye lys. Den fikk jeg tak i på et planteland til 2000 kroner. De er såpass vanskelige å få tak i at jeg måtte bare ha den. Mange selger stiklinger til mange hundre kroner på Finn.no, så hele planta var et kupp.

🌱Fikk kjeft av samboeren for å ha kjøpt for mye planter🌱

👩 Navn: Tine Katrine Fjærestrand Rønningsen (29)

🏠 Bosted: Vokst opp i Mandal, bor i Lørenskog

📱 Instagram: @mittplanterot

🌿 Antall planter: Over 100

GRØNT ER SKJØNT: Rønningsen har virkelig både grønne planter, grønne vegger og grønne fingre.

– På et tidspunkt hadde jeg kjøpt noen planter som ikke levde særlig lenge. Så grodde jeg avokadoplanter selv i stedet. Det var så kult å «lage» noe fra bunnen, se hele prosessen og følge med på at de vokste. Det gav mestringsfølelse og fikk meg til å ville ha flere panter.

Fra da av tok Rønningsen alltid av når Mester Grønn hadde salg.

STIKLINGER: Rønningsen liker å eksperimentere med hvordan plantene hennes gror best, spesielt stiklingene. Øverst i midten er den uvanlige Philodendron Florida Ghost.

– Jeg kjøpte alltid mye mer enn jeg klarte å bære hjem. Vi bor på toppen av en ås med mye bakker, så samboeren min var ikke så veldig fornøyd med det, ler hun.

– Etter hvert måtte han si «nei» hver gang vi gikk forbi en plantebutikk, fordi han visste jeg ville inn og kjøpe noe.

Men nå har pipa fått en annen lyd.

OVER ALT: Planter, på hyller, på gulv, på TV-skjenk, og på bord.

– Når jeg nå foreslår å kvitte oss med en plante vil han ofte beholde den! Det hjelper på at vi også har fått oss bil, så vi slipper å bære alle plantene, ler Rønningsen.

Med årene har Rønningsen også blitt god på teste ut ulike metoder for å så og plante stiklinger.

GRØNN VEGG: Rønningsen har mange hengeplanter, noe som gjør seg godt i denne hylla. Her finnes alt fra Gullranke til Philodendron, Monstera Peru og Monstera monkey mask.

– Jeg eksperimenterer mye med plantene, og det er gøy å prøve ulike metoder å gro de på. For eksempel stiklinger kan jeg gro i vann eller fukta leikakuler, for så å plassere dem i små drivhus inne.

HENGEPLANTER: Både Gullranker og en Epipremnum N’joy får plass på teakhylla.

🌵Fra avsmak til fullstendig dilla🌵

👩 Navn: Juni Maria Tollefsen (23)

🏠 Bosted: Oslo

📱 Instagram: @littlejunglehouse

🌿 Antall planter: 65

HEKTA: Juni Maria Tollefsen har latt seg inspirere både av en mor som er botaniker, og en venninne med spennende interiør.

Juni Maria Tollefsen (23) lever praktisk talt i en liten jungel. Hun har nemlig nærmer 65 planter i leiligheten sin på 48 kvadratmeter. Men hvordan fikk hun plantedilla?

– Moren min er botaniker og alltid vært «plantegal», ler Tollefsen.

– Hun hadde nesten for mye planter da jeg vokste opp, dermed hadde jeg helt avsmak for planter fram til for to år siden. Da jeg flyttet for meg selv og skulle innrede forstod jeg hvor mye planter gir til hjemmet.

TRIVES: Drømmen er å få kjøpt en større bolig så det blir plass til flere planter.

Tollefsen innrømmer at hun har latt seg inspirere av entusiastiske venninner.

– Jeg var på besøk hos en venninne som hadde begynt å fylle opp leiligheten med grønne planter. Da ble jeg så inspirert at jeg dro rett på plantasjen.

– I tillegg har jo planter blitt skikkelig mote de siste årene. Kanskje var det også derfor innstillingen min snudde!

Den siste tida har Tollefsen fått øynene opp for sjeldne planter.

JUNGELVEGG: For å kompensere for at leiligheten ikke har plass til all verdens planter, tapetsere Tollefsen like gjerne noen bananpalmer på veggen.

– En gang dro jeg kortet for 3700 kroner på et plantesenter. De hadde fått inn en sjelden plante, men jeg angrer ikke på å ha brukt så mye penger på den. Jeg kjøper sjelden verken klær, sko eller vesker. Jeg bruker nesten kun penger på planter og mat, ler hun.

Siden det ikke er plass til all verden på 48 kvadratmeter har Tollefsen innredet hjemmet ved å tapetsere en vegg i et litt spesielt mønster.

– For å kompensere for at jeg ikke kunne ha planter over alt, måtte jeg ha en tropisk tapet. Dermed fikk jeg en vegg med bananplanter, ler hun.

Dessuten er Tollefsen veldig glad i tropiske steder, som Bali og Thailand.

– Det gir meg dermed mye glede og energi å ha tropiske planter hjemme.

Målet for framtiden er å kjøpe et rekkehus, så det blir plass til enda flere grønne skapninger.

STILFULLT: På Instagram kaller Tollefsen seg Little jungle hose. Det har hun god grunn til, når inneklimaet ligner en jungel.

– Hvor mye tid i uka bruker du på plantene dine?

Det bli vel minst fem timer i uka på å plassere plantene, vanne de, sjekke at de har det bra.

🌾Hagedama som tok med bedet inn🌾

👩 Navn: Christine Hallèn (45)

🏠 Bosted: Feiring i Eidsvoll

📱 Instagram: @christine_greenhome

🌿 Antall planter: 128

INNEHAGE: Christine Hallèn har virkelig funnet sin hobby. Hun har planter både i hus og hage.

– Noen besøkende får bakoversveis, sier Christine Hallèn (45).

Hun kaller seg ikke «greenhome» på Instagram for ingenting. Hjemmet hennes er smekkfullt av alt fra små planter til store trær.

– Jeg har alltid vært en «hagedame», og har et stort drivhus i hagen. Men den hobbyen egner seg best om sommeren: Derfor skaffet jeg meg planter inne også.

For fire år siden kjøpte hun sin første inneplante.

– «Wow», tenkte jeg. Jeg hadde aldri klart å holde en plante i livet inne før. Så jeg kjøpte en til, og enda en.

Da var det gjort. Siden har hun latt hjemmet gro til en liten jungel.

Hallèn beskriver dessuten seg selv som en maksimalist når det kommer til interiør.

– Da passer det bra med mange planter, sier hun.

FÅR SKRYT: Både familie og besøkende skryter av Hallèns grønne fingre.

– Hvorfor er du så glad i planter?

– Planter gjør hjemme raust og intimt. Det blir så levende!

Hallèn får også mye skryt av mann og datter for hvordan hun tar vare på plantene sine. Men hun har måtte trappe ned på kjøpet.

– Plantene blir jo så store etter hvert! Vi har mange planter som tar mye plass.

Dessuten prioriterer hun nå kun planter som faktisk trives inne, og som overlever den norske vinteren med tørr luft og lite lys.

ROBUSTE PLANTER: Hallèn har nå kun planter som er robuste nok til å tåle det norske inneklimaet, som Pilea på bordet til venstre og Gummifiken på gulvet i midten.

– I begynnelsen prøvde jeg alle forskjellige planter, men nå har jeg igjen de hardføre som jeg vet jeg klarer ta vare på.

Samtidig innrømmer hun innrømmer at arbeidet ble ekstra hardt i vinter da familien fikk seg ny varmepumpe.

– Det tørker jo ut plantene, så denne vinteren var det mye jobb, ler hun.

– Hvorfor har inneplanter blitt så populært i det siste, tror du?

– Det er jo også fascinerende å se dem vokse. Mange har ikke hage og da er det jo fint å få en innejungel, sier Hallèn.

JUNGEL: Planter er plassert på både bord og gulv for å få plass.

🎍Kjøper ny plante hver fredag🎍

👩 Navn: Susann Haaland Olsen (29)

🏠 Bosted: Haugesund

📱 Instagram: @Susannmann

🌿 Antall planter: Rundt 100.

RETRO: Susann Haaland Olsen går for retro-innredning med planter.

– Jeg ble hekta på planter allerede på barneskolen! Familien til venninna mi drev gartneri, og vi fikk være med å vanne og stelle plantene. Det var da jeg fikk min første plante med meg hjem, sier Susann Haaland Olsen (29).

En kaktus fra denne tida lever fortsatt i beste velgående hjemme hos foreldrene hennes. I dag har Olsen over hundre planter hjemme.

FRA KARM TIL KARM: Hele huset er fult av planter, og flere skal det bli. Olsen og samboeren har nemlig et nyttårsforsett om å kjøpe en ny plante hver uke.

– Skulle gjerne hatt flere, men alle må få den rette plassen og nok sol og næring.

Olsen er allikevel godt i gang med å skaffe seg flere. Årets nyttårsforsett er nemlig å kjøpe en ny plante hver fredag.

– Det er viktig å ha noe positivt å se fram til i hverdagen. De typiske nyttårsforsettene går ut på å spise sunt og trene, men det mener jeg man må gjøre hele året uansett. Mange har også for høye forventninger til sine nyttårsforsetter, men det å kjøpe planter er jo lett å gjennomføre.

HENGER: Monstera monky mask er også populært i hjemmet til Olsen.

– Hvorfor er du så glad i planter?

– Det ser så fint ut, og det gir en god følelse å ha planter rundt seg.

🌿Plasserte et drivhus i stua🌿

👩 Navn: Stine Lise Berge (25)

🏠 Bosted: Sotra

📱 Instagram: @my_nordic_jungel

🌿 Antall planter: Godt over 150

FULLT HUS: I stua til Berges stolthet er det så mange planter at det er vanskelig å holde telling.

Det hele startet da for to år siden da arbeidsplassen til Stine Lise Berge (25) skulle kaste noen planter.

Berge er nemlig assisterende sjef hos Hageland.

Etter å ha reddet en Gullranke og Hoya, ble hun hekta.

– Nå er grønne planter min ting. Det er det som er farlig: Når man først får det til, klarer man ikke å slutte å kjøpe planter.

Hun har til og med gått til innkjøp av et innendørs drivhus.

– I Norge kan det være vanskelig å gi plantene nok lys, og lufta inne er gjerne tørr. Dermed har jeg kjøpt både plantelys og et lite og plantehus for å opprettholde luftfuktigheten.

PASSER EKSTRA PÅ: Berge måtte gå til innkjøp av innendørs drivhus for å få noen av plantene til å trives bedre.

– Har du noen sjeldne planter?

– Den mest sjeldne jeg har må være en gigantisk Monstera aurea. I likhet med monsteraen med hvite partier, har også denne en genfeil.

– Den har blitt veldig stor. Det største bladet er på over 70 centimeter!

STOLT: Dette har blitt Berges stolthet, ettersom denne typen Monstera ikke er så utbredt i Norge enda.

– Hvorfor har grønne planter blitt så populært de siste årene, tror du?

– Lenge har det vært trendy med en minimalistisk stil hjemme, men kanskje folk er lei det nå? Folk ser vel hvor mye grønne planter gir til hjemmet, og jeg tror mange har glede av å se noe gro. Det er jo fint å ha noe å gjøre hjemme som ikke foregår på skjerm, og det å drive med planter er jo veldig avslappende.

LES MER:

Derfor har grønne planter tatt helt av – og slik tar du vare på dem

Hver dag strømmer Kristine (27) quiz for over 200 personer

Pål bryter med alle klesregler – får et kick av folks blikk